Echipa de spadă feminin a României formată din Ana Maria Brânză, Simona Gherman, Loredana Dinu și Simona Pop, a cucerit medalia de argint la Campionatul Mondial de scrimă de la Moscova. Fetele au fost învinse în finala probei de China, cu 45-36. Prin urcarea pe cea de-a doua treaptă a podiumului mondial, echipa de spadă și-a asigurat în proporție de 95% calificarea la Jocurile Olimpice de la Rio 2016.

Aceasta este cea de-a doua medalie a României, după ce sabrerul Tiberiu Dolniceanu a cucerit bronzul, la individual.

UPDATE 18:52 Ana Brânză și Yujie Sun închid finala. Ana nu se poate apropia și China câștigă cu 45-36. Fetele noastre rămân cu medalia de argint.

UPDATE 18:45 Începe releul 8, cu Simona Gherman și Anqi Xu. 7 tușe avans pentru China. La fiecare tușă punctată de Simona, Xu punctează la rândul ei, 28-36.

UPDATE 18:40 Simona Pop încearcă să reducă diferența. O are însă în față pe Yiwen Sun, cea mai în formă spadasină a Chinei. Simona nu reușește să îi țină piept și scorul devine 22-29

UPDATE 18:34 Loredana Dinu și Yujie Sun sunt față în față în releul 6. Loredana își construiește cu răbdare atacul, însă de acțiunile ei profită Sun, care o „înțeapă” de fiecare dată, 18-24.

UPDATE 18:28 Reintră Ana Brânză care trage cu Yiwen Sun. Suntem la jumătatea finalei. O primă dublă, 13-16. Duel echilibrat, Ana își construiește bine atacul, însă Sun se apără senzațional. Ana riscă pe final și China se distanțează iarăși, 16-20

UPDATE 18:23 Simona Pop și Anqi Xu intră în releul 4. Simona câștigă duelul cu Xu, punctând șase tușe față de cele cinci ale chinezoaicei. Un prim mic pas spre a reveni în meci, 12-15

UPDATE 18:17 Începe releul 3, cu Loredana Dinu pe planșă care va trage cu Yiwen Sun. China se distanțează la cinci tușe, 2-7 însă Loredana își construiește bine atacul, 3-7. Se termina releul, după ce fiecare din cele două au reușit patru tușe pentru echipă. Ecartul se menține , 6-10

UPDATE 18:14 Intră Simona Pop care trage cu Yujie Sun. Chinezoaia reușește o tușă, iar după un minut arbitrul întrerupe releul pentru non combativitate

UPDATE 18:05 Ana Maria Brânză deschide cu Anqi Xu.Prima tușă pentru Ana și Simona Gherman notează conștiincioasă în caiet. Debut greu pentru Ana, care nu găsește soluții să se apere în fața atacului lui Xu, care duce China la 3 tușe, 2-5

UPDATE 18:00 Începe România – China, în finala Campionatului Mondial.

UPDATE 17:46 Ultimul titlu mondial cucerit de echipa de spadă a fost în în 2011, la Catania, după o finală tot cu China. Din echipa care cucerea aurul se află și azi pe planșă Ana Maria Brânză, Simona Gherman și Loredana Dinu, locul Ancăi Măroiu fiind luat azi de Simona Pop. Ultima medalie la Mondiale pentru echipă a fost în 2013, la Budapesta, „bronz”, în formula Brânză, Simona Pop, Raluca Sbîrcia și Maria Udrea



UPDATE 17:36 Se cunoaște și medaliata cu bronz, Ucraina. Aceasta a trecut în finala mică a competiției de Franța cu 44-42.

UPDATE 17:00 Mai puțin de o oră până la începerea finalei. Vă mai amintiți de această fotografie? A fost felul inedit în care echipa de spadă a României a sărbătorit titlul european cucerit la Montreux. Câteva zile mai târziu, fetele „înțepau” și medalia de aur, tot pe echipe, la Jocurile Europene de la Baku.





UPDATE 15:13 România – China este marea finală a Mondialului în proba de spadă, echipe. China a învins în semifinale Franța cu 35-29. Duelul va avea loc de la 18:00, ora României.



Fetele și-au asigurat medalia de argint la Mondiale FOTO: FRScrimă/ Marie-Lan Tay Pamart

UPDATE 14:57 La fel ca în sferturi, Simona Gherman închide pentru România. În fața ei este Yana Shemyakina. Simona este în formă astăzi și închide meciul în stil de mare campioană, 27-24 și România este în finala Campionatului Mondial.

UPDATE 14:54 Începe releul 8, cu Simona Pop și Olena Kryvytska.Meciul întrerupe duelul pentru non combativitate.

UPDATE 14:46 Începe releul 6, cu Simona Pop și Yana Shemyakina. Urmează o serie de tușe duble, 17-18 și pe planșă intră Ana Brânză cu Pochkalova. Vicecampioana olimpică de la Beijing reușește să aducă echipa în avantaj, însă Pochkalova nu se lasă, 20-20.

UPDATE 14:41 Simona Gherman intră acum în releul 5, cu Anfisa Pochkalova. Ea are de recuperat o tușă pentru a restabili egalitatea. Pochkalova trage bine și duce scorul la 13-11, însă Simona revine, 14-14, însă nu reușește să țină egalitatea, 14-15



Simona Gherman și Loredana Dinu pregătite să intre în meciul cu Ucraina FOTO: FRScrimă/ Marie-Lan Tay Pamart

UPDATE 14:37 Începe releul patru, cu Brânză vs. Kryvytska. România are o tușă avantaj. „Tare, Ana!”, i se strigă de pe margine. Ea reușește o tușă frumoasă și mărește ecartul, 10-8, însă ucraineanca dă trei tușe consecutive, 10-11

UPDATE 14:32 Shemyakina trage bine și reușește să aducă pentru prima dată Ucraina în avantaj, 6-5. Urmează Două tușe duble și începe releul trei cu Simona Pop și Anfisa Pochkalova, pe planșă. Pop reușește egalarea, 8-8. „Haide, Sim! Atentă!Vezi că vine jos” o încurajează de pe margine celelalte fete. Simona își construiește bine atacul și dă tușa ce aduce România în frunte, 9-8.

UPDATE 14:20 Începe întâlnirea din semifinalele Campionatului Mondial, dintre România și Ucraina. Simona Gherman și Olena Kryvytska deschid seria duelurilor. Un prim meci echilibrat, 4-4 și intră Ana Maria Brânză cu Yana Shemyakina, în releul 2

UPDATE 12:52 România va întâlni în semifinale Ucraina, care a învins Japonia cu 37-36. Meciul are loc de la ora 14:20, ora României. În cealaltă semifinală se vor întâlni Franța cu China. Franța a trecut de Italia cu 45-35, iar China a învins Rusia cu 43-34.

UPDATE 12:28 Fetele vor trage pentru un loc în finală cu învingătoarea dintre Japonia și Ucraina.

UPDATE 12:18 Simona Gherman închide meciul pentru România, iar Emese Szasz pentru Ungaria. Super final de meci pentru Gherman care adună tușă după tușă și închide duelul la 22-13. România învinge astfel Ungaria și se califică în semifinalele Campionatului Mondial.



România a învins Ungaria și a urcat în semifinale FOTO: FRScrimă/ Marie-Lan Tay Pamart

UPDATE 12:13 Ana Brânză și Dorina Budai urcă pe planșă pentru releul 8. Budai punctează pentru Ungaria și egalează, după care urmează o tușă dublă, 8-8. Ana revine și readuce România în avantaj, 10-8.

UPDATE 12:10 Începe releul 7, cu Dinu și Revesz pe planșă. Încă o decizie de non combativitate din partea arbitrului

UPDATE 12:05 Arbitrul întrerupe meciul pentru non combativitate și pe planșă intră Simona Gherman ce va trage cu Budai, cea care a reușit singurele puncte pentru Ungaria în acest „sfert”. Tușă dublă, România 3, Ungaria 4. Super releu pentru Simona Gherman care egalează și readuce România în avantaj, 5-4. Două tușe duble. 7-6

UPDATE 12:05 Antrenorul Dan Podeanu o trimite pe planșă pe „rezerva” Loredana Dinu. Să nu uităm că Lore, tot din această postură a ajutat echipa României să se califice în finala de la Europene. Dinu trage cu Szasz, în releul 5.

UPDATE 11:57 Se reia meciul sub o lumină palidă, ciudată. Szazs reușește trei tușe și aduce în avantaj Ungaria, 3-1. Ana Brânză începe în releul 4, cu Revesz. Campioana europeană de la Baku are de recuperat 2 tușe. Brânzici a atacat continuu, și-a construit bine atacurile și a micșorat ecartul



Ana a dat prima tușă pentru România FOTO: FRScrimă/ Marie-Lan Tay Pamart

UPDATE 11:52 Arbitrul întrerupe duelul pentru noncombativitate și începe releul 3, cu Simona Pop cu Dorina Budai. Meciul este întrerupt câteva minute pentru că s-au stins luminile pe pista galbenă unde e meciul României. Simona face niște mișcări de stretching până se remediază problema. În continuate pista galbenă și cea albastră sunt în beznă.

UPDATE 11:45 Ne pregătim de meciul România – Ungaria. În primul releu, Ana Maria Brânză trage cu Emese Szasz. Duel echilibrat, Ana dă prima tușă, 1-0 și predă ștafeta Simonei Gherman care o întâlnește pe Julianna Revesz.

UPDATE 11:40 Acestea sunt meciurile din sferturile de finală ale probei de spadă, echipe:

Campionatul Mondial de scrimă de la Moscova continuă astăzi, cu finalele pe echipe. România are șansa să urce pe podium prin echipa feminină de spadă, campioană europeană en-titre. Ana Maria Brânză, Simona Gherman, Simona Pop și Loredana Dinu s-au calificat încă de ieri în sferturile de finală ale competiției, unde vor întâlni Ungaria.

România s-a calificat în sferturile de finală ale probei, după ce a învins pe tabloul de 32, Turcia cu 45-15 și pe taboul de 16, Elveția, cu 45-19.